Document ID: 32013D0410

РЕШЕНИЕ ЗА ИЗПЪЛНЕНИЕ НА КОМИСИЯТА
от 10 юли 2013 година
относно финансовото участие на Европейския съюз в програми за контрол на рибарството в държавите членки за 2013 година
(нотифицирано под номер C(2013) 4256)
(само текстовете на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словенски, фински, френски и шведски език са автентични)
(2013/410/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 861/2006 на Съвета от 22 май 2006 г. за установяване на финансови мерки на Общността за прилагането на Общата политика по рибарство и в областта на морското право (1), и по-специално член 21 от него,
като има предвид, че:
(1)
Комисията определи в писмото си от 9 октомври 2012 г. приоритетните области, които ще получат финансиране от Съюза в рамките на програмите за контрол на рибарството. Тези приоритетни области обхващат подобрения на системата за контрол на дадената държава членка, измерване на мощността на двигателя, както и проследяване на продуктите от риболова. Изискванията, на които трябва да отговарят стопанските субекти и държавите членки, които инвестират в проекти за проследяване, също са посочени от Комисията в писмото ѝ от 14 май 2012 г.
(2)
В съответствие с член 20 от Регламент (ЕО) № 861/2006 държавите членки изпратиха до Комисията своите програми за контрол на рибарството за 2013 г. заедно със заявленията за финансово участие на Европейския съюз в разходите, които ще се извършат по изпълнението на проектите, включени в тези програми.
(3)
Въз основа на това и предвид бюджетните ограничения бяха отхвърлени съдържащите се в програмите за финансиране от Съюза искания, свързани с неприоритетни действия, като например инсталиране на системи за автоматична идентификация (AIS) на борда на риболовните кораби, предвид това, че тези проекти за обучение не са свързани с подобренията, които предстои да бъдат извършени в системите за контрол на държавите членки, както и покупката или модернизирането на патрулни плавателни съдове и въздухоплавателни средства за наблюдение на рибарството, защото не са включени в приоритетните области.
(4)
Целесъобразно е да се определят максималните размери и процентът на финансовото участие на Съюза в рамките на пределните стойности, предвидени в член 15 от Регламент (ЕО) № 861/2006, както и да се определят условията, при които може да се предостави такова финансово участие.
(5)
Що се отнася до проектите за проследяване, важно е да се гарантира, че те са разработени въз основа на международно признати стандарти, в съответствие с изискванията по член 67, параграф 8 от Регламент за изпълнение (ЕС) № 404/2011 на Комисията от 8 април 2011 г. за определяне на подробни правила за прилагането на Регламент (ЕО) № 1224/2009 на Съвета за създаване на система за контрол на Общността за гарантиране на спазването на правилата на общата политика в областта на рибарството (2)
(6)
Заявленията за финансиране от страна на Съюза бяха оценени според съответствието им с правилата, установени в Регламент (ЕО) № 391/2007 на Комисията от 11 април 2007 г. за определяне на подробни правила за прилагане на Регламент (ЕО) № 861/2006 на Съвета във връзка с разходите, направени от държавите членки при въвеждането на системите за мониторинг и контрол, приложими към Общата политика по рибарство (3).
(7)
Комисията извърши оценка на проектите, разходите по които не надхвърлят 40 000 EUR без ДДС, и подкрепи тези от тях, за които е оправдано да се осигури съфинансиране от страна на Съюза с оглед на подобренията, които те вероятно ще внесат в системите за контрол на кандидатстващите държави членки.
(8)
С цел да се насърчат инвестициите в приоритетните области, определени от Комисията, и предвид отрицателното въздействие на финансовата криза върху бюджета на държавите членки, разходите във връзка с тези приоритетни области следва да се ползват от висок процент на съфинансиране в рамките на пределните стойности, предвидени в член 15 от Регламент (ЕО) № 861/2006.
(9)
Приемливи за съфинансиране са устройствата за автоматично определяне на местоположението, както и електронните устройства за записване и отчитане на борда на риболовните кораби, които отговарят на изискванията, определени в Регламент за изпълнение (ЕС) № 404/2011.
(10)
Мерките, предвидени в настоящото решение, са в съответствие със становището на Комитета по рибарство и аквакултури,
ПРИЕ НАСТОЯЩОТО РЕШЕНИЕ:
Член 1
Предмет
С настоящото решение се определя финансовото участие на Европейския съюз за 2013 г. в разходите, извършени от държавите членки през 2013 г. при въвеждането на системите за наблюдение и контрол, приложими към общата политика в областта на рибарството (ОПОР), съгласно член 8, параграф 1, буква а) от Регламент (ЕО) № 861/2006.
Член 2
Приключване на непогасени задължения
Всички плащания, за които е поискано възстановяване, трябва да са извършени от съответната държава членка до 30 юни 2017 г. Плащания, извършени от държава членка след този краен срок, не отговарят на условията за възстановяване. Бюджетните кредити, свързани с настоящото решение, се отменят най-късно до 31 декември 2018 г.
Член 3
Нови технологии и информационни мрежи
1. Разходите, извършени по посочените в приложение I проекти за въвеждане на нови технологии и информационни мрежи с цел ефикасно и сигурно събиране и управление на данни във връзка с наблюдението, контрола и надзора на дейности в областта на рибарството, както и за проверка на мощността на двигателите, отговарят на изискванията за финансово участие в размер на 90 % от допустимите разходи в рамките на пределните стойности, определени във въпросното приложение.
2. Що се отнася до проектите за проследяване, финансовото участие на Съюза се ограничава до 1 000 000 EUR при инвестиции, извършени от органи на държава членка, и до 250 000 EUR при частни инвестиции. Приемат се максимум два проекта, осъществявани от частни стопански субекти, на държава членка и на решение за финансиране. Общият брой на проектите за проследяване, осъществявани от частни стопански субекти, се ограничава до 8 на държава членка и на решение за финансиране.
3. Финансово участие в съответствие с параграф 2 могат да получат всички проекти, съфинансирани съгласно настоящото решение, които отговарят на приложимите изисквания, предвидени в Регламент (ЕО) № 1224/2009 на Съвета (4) и Регламент за изпълнение (ЕС) № 404/2011.
4. Всички други разходи, извършени по посочените в приложение I проекти, отговарят на изискванията за финансово участие в размер на 50 % от допустимите разходи в рамките на пределните стойности, определени във въпросното приложение.
Член 4
Устройства за автоматично определяне на местоположението
1. Разходите, извършени по посочените в приложение II проекти за покупка и монтаж на борда на риболовни кораби на устройства за автоматично определяне на местоположението, позволяващи дистанционното наблюдение на риболовни кораби от център за наблюдение на риболова чрез система за наблюдение на кораби (VMS), отговарят на изискванията за финансово участие в размер на 90 % от допустимите разходи в рамките на пределните стойности, определени във въпросното приложение.
2. Финансовото участие, посочено в параграф 1, се изчислява въз основа на пределна цена от 2 500 EUR на кораб.
3. Приемливи за съфинансиране по параграф 1 са устройствата за автоматично определяне на местоположението, които отговарят на изискванията, предвидени в Регламент (ЕО) № 2244/2003 на Комисията (5).
Член 5
Електронни системи за записване и отчитане
Разходите, извършени по посочените в приложение III проекти за разработване, покупка, монтаж и техническа помощ за компонентите, необходими за изграждане на електронните системи за записване и отчитане (ERS) с оглед на ефикасния и сигурен обмен на данни във връзка с наблюдението, контрола и надзора на дейностите в областта на рибарството, отговарят на изискванията за финансово участие в размер на 90 % от допустимите разходи в рамките на пределните стойности, определени във въпросното приложение.
Член 6
Електронни устройства за записване и отчитане
1. Разходите, извършени по посочените в приложение IV проекти за покупка и монтаж на борда на риболовни кораби на ERS устройства, позволяващи на корабите да извършват електронно записване и отчитане на данни за риболовната дейност в център за наблюдение на риболова, отговарят на изискванията за финансово участие в размер на 90 % от допустимите разходи в рамките на пределните стойности, определени във въпросното приложение.
2. Финансовото участие, посочено в параграф 1, се изчислява въз основа на пределна цена от 3 000 EUR на кораб, без да се засягат разпоредбите на параграф 4.
3. Приемливи за съфинансиране са ERS устройства, които отговарят на изискванията, предвидени в Регламент за изпълнение (ЕС) № 404/2011.
4. За устройства, които съчетават ERS и VMS функции и отговарят на изискванията на Регламент за изпълнение (ЕС) № 404/2011, посоченото в параграф 1 от настоящия член финансово участие се изчислява въз основа на пределна цена от 4 500 EUR за кораб.
Член 7
Пилотни проекти
Разходите, извършени по посочените в приложение V пилотни проекти за нови технологии за контрол, отговарят на изискванията за финансово участие в размер на 50 % от допустимите разходи в рамките на пределните стойности, определени във въпросното приложение.
Член 8
Максимално финансово участие на ЕС
Максимално финансово участие на Съюза по държави членки:
(В евро)
Държава членка
Разходи, планирани в националната програма за контрол на рибарството
Разходи за проекти, подбрани съгласно настоящото решение
Максимално финансово участие на ЕС
Белгия
1 369 250
1 369 250
1 232 325
България
15 339
15 339
13 805
Дания
6 801 633
5 226 502
4 691 350
Германия
17 502 400
4 291 800
3 794 200
Естония
280 000
280 000
252 000
Ирландия
1 200 000
1 200 000
1 080 000
Гърция
1 370 029
1 370 029
1 153 026
Испания
12 186 266
9 137 042
7 562 370
Франция
5 373 796
5 363 796
4 811 416
Италия
7 480 000
2 160 000
1 944 000
Кипър
600 000
600 000
540 000
Латвия
192 735
192 735
173 462
Литва
389 539
389 539
350 585
Малта
1 375 002
1 228 802
636 605
Нидерландия
3 264 205
2 389 410
2 142 252
Полша
3 422 251
3 322 251
2 990 026
Португалия
1 608 900
703 500
633 150
Румъния
769 000
419 000
313 100
Словения
315 100
293 400
241 500
Финландия
1 682 500
1 682 500
1 514 250
Швеция
1 392 838
1 392 838
1 253 555
Обединеното кралство
1 039 444
1 039 444
816 423
Общо
69 630 227
44 067 177
38 139 400
Член 9
Адресати
Адресати на настоящото решение са Кралство Белгия, Република България, Кралство Дания, Федерална република Германия, Република Естония, Ирландия, Република Гърция, Кралство Испания, Френската република, Република Кипър, Италианската република, Република Латвия, Република Литва, Република Малта, Кралство Нидерландия, Република Полша, Португалската република, Румъния, Република Словения, Република Финландия, Кралство Швеция и Обединеното кралство Великобритания и Северна Ирландия.
Съставено в Брюксел на 10 юли 2013 година.

Labels: 2
7
6
12
18
15